കുറ്റൂരില് സിപിഎമ്മുകാര് വെട്ടി നിരത്തിയത് സ്വന്തം പാര്ട്ടിക്കാരന്റെ മതിലും പറമ്ബും രമണനെ വെട്ടിയത് ബിജെപിക്കാരുടെ വീട്ടിലേക്ക് വഴിയൊരുക്കാന് മതില് വീണ്ടും കെട്ടാനുള്ള ശ്രമം പൊലീസും സിപിഎമ്മും ചേര്ന്ന് തടഞ്ഞു: പ്രതികളെ അറസ്റ്റ് ചെയ്യാതെ ഒളിച്ചു കളി തുടര്ന്ന് പൊലീസ് തിരുവല്ല: കുറ്റൂര് തെങ്ങേലിയില് സിപിഎം പ്രവര്ത്തകര് പഞ്ചായത്ത് പ്രസിഡന്റിന്റെ നേതൃത്വത്തില് അര്ധരാത്രി ഗുണ്ടെറിഞ്ഞ് ഭീകരാന്തരീക്ഷം സൃഷ്ടിച്ചതും തടയാന് വന്ന വസ്തു ഉടമയെ വെട്ടിയതും ഗര്ഭിണിയെ അടിച്ചു വീഴ്ത്തിയതും ബിജെപി പ്രവര്ത്തകരുടെ വീട്ടിലേക്ക് വീതിയില് വഴിയൊരുക്കുന്നതിനായി. കേസിലെ യഥാര്ഥ പ്രതികള്ക്ക് പകരം പാര്ട്ടി നല്കിയവരെ മാത്രം അറസ്റ്റ് ചെയ്ത് റിമാന്ഡ് ചെയ്ത് തിരുവല്ല ഡിവൈഎസ്പി പാര്ട്ടിയോടുള്ള തന്റെ കൂറ് വ്യക്തമാക്കി. പാര്ട്ടിക്കാര് ഹാജരാക്കിയ ഒന്നാം പ്രതി തെങ്ങേലി പാലമൂട്ടില് റെജി, രണ്ടാം പ്രതി പോത്തളത്ത് വല്യാറയില് ഉദയകുമാര് , മൂന്നാം പ്രതി നടുവിലേ പറമ്ബില് രാജശേഖരന്, അഞ്ചാം പ്രതി ശബരിഗിരി വീട്ടില് ചന്ദ്രന് പിള്ള എന്നിവരെയാണ് തിരുവല്ല ഒന്നാം ക്ലാസ് ജുഡീഷ്യല് മജിസ്ട്രേറ്റ് കോടതിയില് ഹാജരാക്കി റിമാന്ഡ് ചെയ്തത്. ഇതില് രണ്ടു പ്രതികള് ബിജെപിക്കാരും ശേഷിച്ചവര് സിപിഎമ്മുകാരുമാണ്. തെങ്ങേലി പുതിരിക്കാട്ട് വീട്ടില് രമണന്റെ വീടിന് നേരേയാണ് ഇന്നലെ പുലര്ച്ചെ 12.30 ന് അക്രമം ഉണ്ടായത്. വഴി തര്ക്കമാണ് അക്രമത്തിന് കാരണമായത്. അയല്വാസികളായ ആറു വീട്ടുകാര്ക്ക് ഒത്തുതീര്പ്പ് ചര്ച്ച പ്രകാരം വഴി നല്കാന് തയാറായിരുന്ന രമണന്റെ പറമ്ബിലൂടെയാണ് കുറ്റൂര് പഞ്ചായത്ത് പ്രസിഡന്റ് കെജി സഞ്ചുവിന്റെ നേതൃത്വത്തില് പൊലീസിന്റെ ഒത്താശയോടെ അതിക്രമിച്ചു കയറി വഴി വെട്ടിയത്. തടയാന് ചെന്ന രമണനെ71 വെട്ടിപ്പരുക്കേല്പ്പിച്ചു. ഗര്ഭിണിയായ മരുമകള് രഞ്ജുവിനെ മര്ദിക്കുകയും ചെയ്തു. രമണന്റെ പറമ്ബിന് നടുവില് കൂടി ആറു കുടുംബങ്ങള്ക്ക് നടപ്പുവഴിയുണ്ട്. ഈ വഴിക്ക് രണ്ടു വശവും രമണന് മതില് കെട്ടിയിരിക്കുകയാണ്. ആറു കുടുംബങ്ങള്ക്ക് വേണ്ടി വഴി നല്കണമെന്ന കേസ് കോടതിയിലും പൊലീസിലുമുണ്ട്. നിലവിലുള്ള നാലടി വീതിയുള്ള വഴിക്ക് പകരം തന്റെ പറമ്ബിന് പിന്നിലൂടെ വാഹനം കടന്നു പോകാനുള്ള വഴി നല്കാമെന്ന് രമണന് ഒത്തു തീര്പ്പുണ്ടാക്കിയിരുന്നു. അങ്ങനെ വരുമ്ബോള് രമണന്റെ മാത്രമല്ല, പിന്നില് താമസിക്കുന്ന ആറു കുടുംബങ്ങളുടെയും ഭൂമി വഴിക്കായി പോകും. അങ്ങനെ ഭൂമി നല്കാന് അവര്ക്ക് താല്പര്യമില്ലാത്തതു കൊണ്ടാണ് നാലടി വീതിയുള്ള നടപ്പു വഴിക്ക് വീതി കൂട്ടാന് വേണ്ടി തന്റെ പറമ്ബില് അതിക്രമിച്ചു കയറിയതെന്ന് രമണന് പറയുന്നു.പൊലീസിന്റെ ഒത്താശയോടെ ആസൂത്രിതമായിട്ടാണ് വഴി വെട്ട് നടന്നത്. രാത്രി 12 ന് ജെസിബിയുമായി എത്തിയ പ്രസിഡന്റ് സഞ്ചുവും കൂട്ടരും ആദ്യം ഗുണ്ടെറിഞ്ഞ് ഭീകരാന്തരീക്ഷം സൃഷ്ടിച്ചു. ബഹളം കേട്ട് രമണനും മകനും ഇറങ്ങി ചെന്നപ്പോള് നമ്ബര് പ്ലേറ്റ് മറച്ച ജെസിബിയുമായി തങ്ങളുടെ പറമ്ബ് കൈയേറുന്ന സംഘത്തെയാണ് കണ്ടത്. തടയാന് ശ്രമിച്ചപ്പോഴാണ് രമണന് വെട്ടേറ്റത്. വിവരം അപ്പോള് തന്നെ തിരുവല്ല പൊലീസ് സ്റ്റേഷനില് അറിയിച്ചെങ്കിലും ഒരു ജീപ്പില് രണ്ട് സിപിഓമാര് മാത്രമാണ് എത്തിയത്. അവര് റോഡ് വെട്ടുന്നത് നോക്കി നിന്നു. ഏറെ നേരത്തിന് ശേഷം രണ്ടു വണ്ടി പൊലീസും വന്നു. അപ്പോഴാണ് കൈയേറ്റം തടഞ്ഞത്. എന്നാല്, ജെസിബിയും അക്രമി സംഘവും പോകാന് പൊലീസ് അനുവദിച്ചു. വിവരമറിഞ്ഞ് തിരുവല്ല ഡിവൈഎസ്പിയെയാണ് ആദ്യം വിളിച്ചത്. അദ്ദേഹം ഫോണെടുത്തില്ല. സിപിഎം നേതാക്കള്ക്ക് വേണ്ടി പൊലീസ് വിടുപണി ചെയ്യുകയായിരുന്നുവെന്നാണ് ആരോപണം.കുറ്റൂര് പഞ്ചായത്തില് സിപിഎംബിജെപി ധാരണയുണ്ടെന്ന ആരോപണം കഴിഞ്ഞ തദ്ദേശ തെരഞ്ഞെടുപ്പു മുതല് നില നില്ക്കുന്നുണ്ട്. ആരോപണം ശരിവയ്ക്കുന്ന തരത്തിലാണ് ഇപ്പോള് കാര്യങ്ങളുടെ പോക്ക്. അക്രമി സംഘം തകര്ത്ത മതില് കെട്ടുന്നതിന് വേണ്ടി ഇന്ന് കട്ടയും മെറ്റിലും ഇറക്കിയിരുന്നു. വിവരമറിഞ്ഞ് സ്ഥലത്ത് വന്ന സിപിഎം ലോക്കല് കമ്മറ്റി സെക്രട്ടറി എംഎന് വിശാഖ് കുമാറിന്റെ നേതൃത്വത്തിലുള്ള പ്രവര്ത്തകര് മതില് കെട്ടുന്നത് തടഞ്ഞു. പാര്ട്ടിയെ ഇത്രയും നാണം കെടുത്തിയിട്ട് മതില് കെട്ടാന് അനുവദിക്കില്ലെന്നായിരുന്നു ഭീഷണി. വിവരമറിഞ്ഞ് സ്ഥലത്ത് വന്ന പൊലീസും പാര്ട്ടിക്കാര്ക്കൊപ്പം നിന്നു. മതില് കെട്ടാന് പാടില്ലെന്നായിരുന്നു അവരുടെയും നിലപാട്. തിരുവല്ല പൊലീസ് കേസ് അട്ടിമറിക്കുന്നത് എന്നാണ് ആക്ഷേപം. എഫ്ഐആര് ഇട്ടതിലും മൊഴിയെടുത്തതിലുമെല്ലാം മനഃപൂര്വം വീഴ്ച വരുത്തിയിട്ടുണ്ട്. മുഖ്യ ആസൂത്രകനായ പഞ്ചായത്ത് പ്രസിഡന്റ് കെജി സഞ്ചു അടക്കം ഏഴു പേരും കണ്ടാലറിയാവുന്ന മറ്റ് 30 പേര്ക്കുമെതിരേയാണ് കേസ് എടുത്തിട്ടുള്ളത്. Stories you may Like